ส่งออกเดือนมีนาคม 2566 ทำมูลค่าสูงสุดในรอบ 12 เดือน หลังส่งออกสินค้าเกษตรได้เพิ่มขึ้น มั่นใจทั้งปีส่งออกขยายตัวได้ตามเป้าที่ร้อยละ 1-2
นายสินิตย์ เลิศไกร รัฐมนตรีช่วยว่าการกระทรวงพาณิชย์ เปิดเผยว่า การส่งออกในเดือนมีนาคม 2566 มีมูลค่า 27,654.4 ล้านเหรียญสหรัฐ (942,939 ล้านบาท) ลดลงร้อยละ 4.2 เมื่อเทียบกับเดือนเดียวกันของปีก่อน โดยการส่งออกเดือนนี้มีมูลค่าสูงสุดในรอบ 12 เดือน นับตั้งแต่เดือนมีนาคม 2565 ซึ่งถือได้ว่าทำได้ใกล้เคียงกับปีที่ผ่านมา โดยสินค้าเกษตรและอุตสาหกรรมเกษตร และสินค้าอุตสาหกรรมสำคัญหลายรายการ มีสัญญาณที่ดีจากการกลับมาเป็นบวกในตลาดที่มีสัดส่วนสำคัญต่อการส่งออกของไทย อาทิ สหรัฐฯ ญี่ปุ่น เกาหลีใต้ และอินเดีย อีกทั้งยังกลับมาเกินดุลการค้าในรอบ 12 เดือน อย่างไรก็ตาม ภาพรวมเศรษฐกิจโลกยังมีความไม่แน่นอนจากภาวะเงินเฟ้อ และการเร่งปรับขึ้นดอกเบี้ยอย่างต่อเนื่องในช่วงที่ผ่านมา ยังคงส่งผลกระทบต่อภาคธนาคาร ภาคธุรกิจ และกำลังซื้อของประชาชน ขณะที่ราคาน้ำมันตามอุปสงค์ตลาดโลกที่ชะลอตัว ได้ส่งผลให้การส่งออกสินค้าที่เกี่ยวเนื่องกับน้ำมันหดตัวลงต่อเนื่อง ทั้งนี้ ภาพรวมการส่งออกใน ไตรมาสแรกปี 2566 ลดลงร้อยละ 4.5 มีมูลค่า 70,280.1 ล้านเหรียญสหรัฐ โดยกระทรวงพาณิชย์ ยังคงคาดการณ์การส่งออกทั้งปีนี้ จะขยายตัวที่ร้อยละ 1-2 ซึ่งจะดำเนินการทั้งเชิงรุกและเชิงลึก เพื่อให้การส่งออกได้ตามเป้าหมายด้านนายพูนพงษ์ นัยนาภากรณ์ ผู้อำนวยการสำนักงานนโยบายและยุทธศาสตร์การค้า กล่าวเพิ่มเติมว่า ตัวเลขการส่งออกเดือนมีนาคม 2566 ถือว่าทำได้ดีกว่าที่ทุกฝ่ายได้ประเมินไว้ ส่วนหนึ่งมาจากการส่งออกสินค้าเกษตรโดยเฉพาะผลไม้ที่มีผลผลิตออกสู่ตลาดมากขึ้น ทำให้สามารถส่งออกได้มากขึ้นในตลาดจีน